《悬剑歌》
宋代·赵友直

家徒四壁何所有，横悬三尺电光溜。
床头醉看白虹飞，中夜犹惊玉龙吼。
潜倚空山泣鬼神，寒芒逼人动牛斗。
无乃干将是前身，莫邪清淬浑天授。
今者羞为妇女看，霜稜蟠蛰匣中久。
何日露拔斩长鲸，启函一展剸犀手。
豪曹湛卢只自珍，雷焕张华世莫遘。
傥尔识取英雄眸，此时挥霍任驰骤。

作者简介：赵友直，字益之，号兰洲，上虞（今浙江上虞东南）人。良坡子。度宗咸淳元年（一二六五）与祖必蒸、父良坡同登进士第，授桐川簿、迁知县事。帝炳祥兴元年（一二七八），父于广州抗元死难，友直冒死舆尸归葬，后隐居眠牛山，自号牛山子，学者称师干先生。事见清乾隆《绍兴府志》卷三一、五五，光绪《上虞县志校续》卷七。　赵友直诗，据清道光本《历朝上虞诗集》所录，编为一卷。